TILE NWIƆ
Baebolo Ne Le Buluku Mɔɔ Vi Nyamenle Ɛkɛ
1, 2. Duzu ati a Baebolo ne le ahyɛlɛdeɛ kɛnlɛma mɔɔ vi Nyamenle ɛkɛ a?
SAA ɛ nye ɛnla na ɛ gɔnwo bie kyɛ wɔ debie a, kɛzi ɛte nganeɛ ɛ? Ɛ nwo pele wɔ kɛ ɛbuke nuhua wɔanlea, na ɛ nye die kɛ ɛ gɔnwo ne dwenlenle ɛ nwo la. Ɛyɛ ye mo wɔ nwolɛ.
2 Baebolo ne le ahyɛlɛdeɛ mɔɔ vi Nyamenle ɛkɛ a. Ɔka edwɛkɛ mɔɔ yɛnrɛnwu ye wɔ ɛleka gyɛne biala la ɔkile yɛ. Kɛ neazo la, ɔka ɔkile yɛ kɛ Nyamenle bɔle anwuma, azɛlɛ ne yɛɛ nrenyia nee raalɛ mɔɔ bɛlimoa la. Eza ɔfa ngyinlazo mɔɔ bahola aboa yɛ wɔ yɛ ngyegyelɛ nu la ɔmaa yɛ. Yɛnwu kɛzi Nyamenle bali ye bodane nwo gyima na yeamaa azɛlɛ ne ayɛ kpalɛ la wɔ Baebolo ne anu. Baebolo ne le ahyɛlɛdeɛ kɛnlɛma!
3. Saa ɛlɛsukoa Baebolo ne a, duzu a ɛbanwu ye a?
3 Mekɛ mɔɔ ɛlɛsukoa Baebolo ne la, ɛbanwu kɛ Nyamenle kpondɛ kɛ ɛyɛ ɔ gɔnwo. Mekɛ mɔɔ ɛlɛsukoa ɔ nwo ninyɛne dɔɔnwo la, ɛ nee ye banyia agɔnwolɛvalɛ mɔɔ anu mia.
4. Duzu a ɛ nye die nwo wɔ Baebolo ne anwo a?
4 Bɛhile Baebolo ne abo bɛhɔ aneɛ kɛyɛ 2,600 anu yɛɛ bɛpelente ye mgbe mgbe dɔɔnwo. Saa menli mɔɔ wɔ ewiade la amuala le 100 bɔbɔ a, bɛ nuhua mɔɔ bo 90 la lɛ Baebolo ne bie wɔ bɛ aneɛ nu. Eza dapɛne biala, menli mɔɔ bo mgbe ko la asa ka Baebolo ne bie! Nɔhalɛ nu, buluku gyɛne biala nee Baebolo ne ɛnzɛ.
5. Duzu ati a yɛkola yɛka kɛ bɛvale “Nyamenle Sunsum” a bɛhɛlɛle Baebolo ne ɛ?
5 Bɛvale “Nyamenle Sunsum” a bɛhɛlɛle Baebolo ne a. (Kenga 2 Temɔte 3:16.) Wɔannea a bie mɔ baha kɛ, ‘Menli a hɛlɛle Baebolo ne a, na duzu ati a bɛse ɔvi Nyamenle ɛkɛ ɛ?’ Baebolo ne bua kɛ: “Sunsum Nwuanzanwuanza ne a wolole bɛ [anzɛɛ, hilele bɛ adenle] manle bɛhanle zɔhane edwɛkɛ ne mɔɔ vi Nyamenle ɛkɛ ne la a.” (2 Pita 1:21) Ɔle kɛ gyima menle bie mɔɔ ɔse ye kɛlɛhɛlɛvolɛ ne ɛhɛlɛ ye kɛlata ɛmaa ye la. Kɛlata ne amenle a le nwane? Gyima menle ne kɛlata ɔ, na tɛ kɛlɛhɛlɛvolɛ ne ɛdeɛ ɔ. Zɔhane ala a Baebolo ne de a, ɔle Nyamenle ɛdeɛ, na tɛ menli mɔɔ ɔmaanle bɛhɛlɛle la ɛdeɛ ɔ. Nyamenle hilele bɛ adenle ɔmaanle bɛhɛlɛle mɔɔ ɔkpondɛ kɛ bɛkɛlɛ la. Amgba Baebolo ne ‘vi Nyamenle ɛkɛ.’—1 Tɛsalonaekama 2:13; nea Awieleɛ Edwɛkɛ 2.
BAEBOLO NE ANU EDWƐKƐ LE PƐPƐƐPƐ
6, 7. Duzu ati a yɛbahola yɛaha kɛ Baebolo ne anu edwɛkɛ ne le ko ɛ?
6 Bɛvale ɛvolɛ mɔɔ bo 1,600 la a bɛhɛlɛle Baebolo ne a. Asolo mekɛ mɔɔ menli mɔɔ hɛlɛle la anu biala dɛnlanle aze a. Ɛnee bie mɔ ze nwoma kpalɛ yɛɛ bie mɔ noko ɛnze nwoma. Kɛ neazo la, ɛnee ko le dɔketa. Ɛnee bie mɔ noko le ɛyazovoma, mboaneneavolɛma, ngapezoma, ndɛnebuavolɛma nee arelemgbunli. Ɔwɔ nuhua kɛ menli ngakyile a hɛlɛle Baebolo ne a, noko nuhua edwɛkɛ ne amuala le ko. Ɔnle mɔɔ bɛka edwɛkɛ ko wɔ tile ɛhye anu a, ɛnee bɛha ye ngakyile wɔ tile fofolɛ nu a. *
7 Baebolo ne anu buluku mɔɔ limoa la maa yɛnwu kɛzi ewiade ye anu ngyegyelɛ bɔle ɔ bo la, yɛɛ buluku mɔɔ li awieleɛ la ka kɛzi Nyamenle bali zɔhane ngyegyelɛ ne mɔ anwo gyima na yeamaa azɛlɛ ne ayɛ paladaese la anwo edwɛkɛ. Alesama anwo tetedwɛkɛ mɔɔ ɛli ɛvolɛ apenle apenle la anwo kɛlɛtokɛ wɔ Baebolo ne anu, na bɛmaa yɛnwu kɛ Nyamenle di ye bodane nwo gyima dahuu.
8. Maa neazo mɔɔ kile kɛ abɔdeɛ nwo nrɛlɛbɛ nwo edwɛkɛ mɔɔ wɔ Baebolo ne anu la le nɔhalɛ la.
8 Baebolo ne ɛnle abɔdeɛ nwo nrɛlɛbɛ buluku anzɛɛ buluku mɔɔ bɛsukoa ye wɔ sukulu a, noko abɔdeɛ nwo nrɛlɛbɛ nwo edwɛkɛ mɔɔ ɔka la le nɔhalɛ. Zɔhane ala a yɛ nye la kɛ buluku mɔɔ vi Nyamenle ɛkɛ la bayɛ a. Kɛ neazo la, Nyamenle adehilelɛ mɔɔ fale kɛzi Yizilayɛma bahola azi ewule bie adenle na yeansalo anwo la wɔ Sɛlɛvolɛma buluku ne anu. Bɛhɛlɛle edwɛkɛ ɛhye la, ɔhyɛle kpalɛ na menli anwu kɛ ngɛkɛba bie mɔ wɔ ɛkɛ mɔɔ bɛmaa yɛ nwo to yɛ a. Eza Baebolo ne kilehile kɛ azɛlɛ ne henda ɛkɛ mɔɔ debie ɛnlɛ nu a. (Dwobu 26:7) Eza bɛha kɛzi ezule tɔ na ɔsia ɔkɔ anwuma mɔɔ ɛnee tete amra ne mɔ ɛnze ye la anwo edwɛkɛ wɔ Nolobɔvo ne 1:7.
9. Duzu a nɔhalɛ mɔɔ Baebolo kɛlɛvoma hanle la maa yɛnwu ye wɔ Baebolo ne anwo a?
9 Mekɛ biala mɔɔ Baebolo ne kɛha tetedwɛkɛ nwo edwɛkɛ la, ɔle pɛpɛɛpɛ. Noko tetedwɛkɛ nwo mbuluku dɔɔnwo anu edwɛkɛ ne ɛnle pɛpɛɛpɛ ɔluakɛ menli mɔɔ hɛlɛle la anga nɔhalɛ. Kɛ neazo la, saa bɛ maanle ne kɔ konle na bɛnli konim a, bɛkɛlɛ edwɛkɛ ne bie bɛgyakyi bie. Noko Baebolo kɛlɛvoma ne hɛlɛle mekɛ mɔɔ Yizilayɛma anli konim la amuala. Eza bɛhɛlɛle nvonleɛ mɔɔ bɛdabɛ mumua ne bɛyɛle la. Kɛ neazo la, Mosisi hɛlɛle ye wɔ Ɛdianlɛ buluku ne anu kɛ ɔyɛle nvonleɛ kpole bie ɔmaanle Nyamenle deanle ye. (Ɛdianlɛ 20:2-12) Nɔhalɛ mɔɔ Baebolo kɛlɛvolɛma hanle la kile kɛ Baebolo ne vi Nyamenle ɛkɛ. Ɛhye kile kɛ yɛbahola yɛava yɛ nwo yɛado Baebolo ne azo.
BULUKU MƆƆ FOLƐDULƐ KPALƐ WƆ NU
10. Duzu ati a Baebolo ne anu folɛdulɛ boa yɛ ɛnɛ a?
10 “Bɛfa Nyamenle Sunsum a bɛkɛlɛ Nyamenle Edwɛkɛ ne a, na ɔle kpalɛ ɔmaa nɔhalɛ ne ɛhilehilelɛ, sonla nyunlu ɛhwilɛ, [yɛɛ] folɛdulɛ.” (2 Temɔte 3:16) Amgba, Baebolo ne anu folɛdulɛ boa yɛ ɛnɛ. Gyihova ze kɛzi ɔbɔle yɛ a, yemɔti ɔte kɛzi yɛdwenle yɛɛ kɛzi yɛte nganeɛ la abo. Ɔze yɛ ɔtɛla kɛzi yɛdayɛ mumua ne yɛze yɛ nwo la yɛɛ ɔkpondɛ kɛ yɛ nye die. Ɔze mɔɔ le kpalɛ nee mɔɔ le ɛtane maa yɛ la.
11, 12. (a) Folɛ kpalɛ boni a Gyisɛse dule wɔ Mateyu tile 5 kɔdwu 7 a? (b) Ninyɛne boni bieko a yɛbahola yɛazukoa yɛavi Baebolo ne anu a?
11 Yɛkenga folɛ kpalɛ mɔɔ Gyisɛse dule mɔɔ fale kɛzi yɛ nye balie, kɛzi yɛ nee awie mɔ badɛnla, kɛzi yɛbayɛ asɔne nee kɛzi ɔwɔ kɛ yɛbu ezukoa la anwo edwɛkɛ wɔ Mateyu tile 5 kɔdwu 7. Ɔnva nwo kɛ ɔvale folɛdulɛ ɛhye ɔmaanle la ɛvolɛ kɛyɛ 2,000 ɛpɛ nu la, tumi tɛbɔ nu ɛnɛ yɛɛ ɔboa yɛ.
12 Eza Gyihova kilehile yɛ ngyinlazo mɔɔ boa yɛ ɔmaa yɛnyia abusua asetɛnla kpalɛ, yɛyɛ gyimayɛvoma kpalɛ na yɛ nee awie mɔ tɛnla anzodwolɛ nu la wɔ Baebolo ne anu. Baebolo nu ngyinlazo boa yɛ dahuu ɔnva nwo kɛzi yɛde, ɛleka mɔɔ yɛde anzɛɛ ngyegyelɛ holɛ ko mɔɔ yɛlɛyia la.—Kenga Ayezaya 48:17; nea Awieleɛ Edwɛkɛ 3.
ƐBAHOLA WƆAVA Ɛ NWO WƆADO BAEBOLO NGAPEZO ZO
13. Edwɛkɛ boni a Ayezaya hanle kɛ ɔbado suakpole Babelɔn a?
13 Baebolo ne anu ngapezo dɔɔnwo ɛra nu dɛba. Kɛ neazo la, Ayezaya hanle dole ɛkɛ kɛ bɛbazɛkye Babelɔn. (Ayezaya 13:19) Ɔhilele adenle fɔɔnwo mɔɔ bɛbalua zo bɛazɛkye sua ne la. Ɛnee nlenkɛ mgbole nee azule kpole bie bɔ sua ne anwo bane. Noko Ayezaya hanle kɛ azule ne basesa yɛɛ bɛbabuke ye nlenkɛ ne mɔ bɛagua nwolɛ. Menli mɔɔ bɛbateta sua ne la bahɔ sua ne azo mɔɔ bɛnrɛho a. Ɔhanle ɔdoale zo bɔbɔ kɛ nrenyia bie mɔɔ bɛfɛlɛ ye Saelɛse la a bazɛkye Babelɔn a.—Kenga Ayezaya 44:27–45:2; nea Awieleɛ Edwɛkɛ 4.
14, 15. Kɛzi Ayezaya ngapezo ne rale nu ɛ?
14 Bɛhɛlɛle ngapezo ne la, ye ɛvolɛ ɛya nwiɔ anzi, sogyama bie rale kɛ bɛba bɛarateta Babelɔn. Nwane a ɛnee li bɛ ti a? Kɛ mɔɔ ngapezo ne hanle ala la, ɛnee Saelɛse, Pɛhyea belemgbunli ne, a li bɛ ti a. Ɛnee debie biala kile kɛ mekɛ ɛdwu kɛ ngapezo ne foa mɔɔ ɛha la ba nu.
15 Nɔe ne mɔɔ Saelɛse kateta bɛ la, ɛnee Babelɔnma ɛlɛto ɛkponle kpole bie. Bɛdele nganeɛ kɛ bɛlɛ banebɔlɛ ɔlua bɛ bane ndendenle ne nee azule ne ati. Saelɛse nee ye sogyama ne noko yele gota kpole wɔ bane ne anzi maanle azule ne zenle hɔle. Azule ne sesanle mɔɔ ɛnee Pɛhyea sogyama kola wudwu a. Noko kɛ ɔkɛyɛ na sogyama ne ahɔ sua ne azo ɛ? Kɛ mɔɔ ngapezo ne hanle la, bɛgyakyile suakpole ne nlenkɛ ne bɛguale nwolɛ yemɔti sogyama ne vale sua ne mɔɔ bɛango a.
16. (a) Duzu edwɛkɛ a Ayezaya hanle vanenle Babelɔn anwo a? (b) Kɛzi yɛkola yɛnwu kɛ Ayezaya ngapezo ne rale nu ɛ?
16 Ayezaya hanle kɛ awie ɛnrɛdɛnla Babelɔn bieko. Ɔhɛlɛle kɛ: “Awie ɛnrɛdɛnla nuhua ɛlɛ wɔ awolɛndoazo muala anu.” (Ayezaya 13:20) Asoo ɔrale nu? Ɛbanwu Babelɔn mɔɔ ɛyɛ suadu la wɔ Iraq suakpole Baghdad nyiakɛ, ɔvi Baghdad mɔɔ kɔ ɛkɛ la bayɛ mayɛlɛ 50. Badwu ɛnɛ, awie biala ɛnde ɛkɛ. Gyihova vale ‘ɛzɛkyelɛ sane ne pianle ye hɔguale.’—Ayezaya 14:22, 23. *
17. Duzu ati a yɛbahola yɛalie Nyamenle ɛwɔkɛ kɔsɔɔti yɛali a?
17 Kɛmɔ Baebolo ngapezo dɔɔnwo ɛra nu la ati, yɛbahola yɛalie mɔɔ Baebolo ne ka fale kenle bie anwo la yɛali. Yɛbahola yɛanyia anwodozo bɔkɔɔ kɛ Gyihova bali ɛwɔkɛ mɔɔ yebɔ kɛ ɔbayɛ azɛlɛ ye paladaese la azo. (Kenga Ɛdianlɛ 23:19.) Nɔhalɛ nu, yɛlɛ anyelazo kɛ “yɛbanyia ngoane mɔɔ ɛnlɛ awieleɛ la. Nyamenle, mɔɔ ɔmbɔ adalɛ ɛlɛ la, vale ngoane ɛhye bɔle yɛ ɛwɔkɛ kolaa na yeabɔ ewiade.”—Taetɛse 1:2. *
BAEBOLO NE BAHOLA AHAKYI WƆ ƐBƐLABƆLƐ
18. Kɛzi Pɔɔlo hanle “Nyamenle Edwɛkɛ” ne anwo edwɛkɛ ɛ?
18 Yɛnwu ye kɛ buluku gyɛne biala nee Baebolo ne ɛnzɛ. Nuhua edwɛkɛ ne yia yɛɛ saa ɔka abɔdeɛ nwo nrɛlɛbɛ anzɛɛ tetedwɛkɛ nwo edwɛkɛ a, ɔle pɛpɛɛpɛ. Ɔtu yɛ folɛ kpalɛ yɛɛ ngapezo dɔɔnwo mɔɔ ɛra nu la wɔ nu. Noko Baebolo ne yɛ mɔɔ tɛla ɛhye a. Ɛzoanvolɛ Pɔɔlo hɛlɛle kɛ: “Nyamenle Edwɛkɛ ne gyi zo na ɔyɛ se [anzɛɛ, “ngoane wɔ Nyamenle Edwɛkɛ ne anu,” NW].” Duzu a ɛhye kile a?—Kenga Hibuluma 4:12.
19, 20. (a) Kɛzi Baebolo ne bahola aboa wɔ yeamaa wɔanwu kɛzi ɛde la ɛ? (b) Kɛ ɔkɛyɛ na wɔahile kɛ ɛ nye sɔ Baebolo ne mɔɔ bɛva bɛhyɛ yɛ la ɛ?
19 Baebolo ne bahola ahakyi wɔ ɛbɛlabɔlɛ. Ɔbahola yeaboa wɔ yeamaa wɔanwu kɛzi ɛdawɔ mumua ne ɛde la. Ɔbahola yeaboa wɔ yeamaa wɔade kɛzi ɛdwenle nee wɔ nganeɛdelɛ bo kpalɛ. Kɛ neazo la, bie a yɛ adwenle bayɛ yɛ kɛ yɛkulo Nyamenle. Noko amaa yɛahile kɛ yɛkulo ye la, ɔwɔ kɛ yɛfa mɔɔ Baebolo ne ka la yɛyɛ gyima.
20 Amgba Baebolo ne vi Nyamenle ɛkɛ. Ɔkulo kɛ ɛkenga, ɛsukoa na ɛ nye die nwo. Kile ahyɛlɛdeɛ ɛhye anwo anyezɔlɛ na sukoa ye dahuu na ɔbamaa wɔade bodane anzɛɛ asetɛnla mɔɔ Nyamenle kpondɛ kɛ alesama nyia la abo. Yɛbazukoa bodane ɛhye anwo ninyɛne dɔɔnwo wɔ tile bieko anu.
^ ɛden. 6 Bie mɔ se Baebolo ne ko tia ɔ nwo, noko zɔhane edwɛkɛ ne ɛnle nɔhalɛ. Nea The Bible—God’s Word or Man’s? buluku ne mɔɔ Gyihova Alasevolɛ ɛyɛ la tile 7.
^ ɛden. 16 Saa ɛkulo kɛ ɛsukoa Baebolo ngapezo nwo edwɛkɛ dɔɔnwo a, ɛbahola wɔagenga A Book for All People brohyua ne mɔɔ Gyihova Alasevolɛ ɛyɛ la mukelɛ 27-29.
^ ɛden. 17 Babelɔn ɛzɛkyelɛ ne le Baebolo ngapezo mɔɔ ɛra nu la anu kokye ala. Ɛbahola wɔanwu ngapezo mɔɔ fale Gyisɛse Kelaese anwo la wɔ Awieleɛ Edwɛkɛ 5 anu.
tso_Latn ewe_Latn ewe_Latn twi_Latn twi_Latn twi_Latn bam_Latn twi_Latn twi_Latn twi_Latn bam_Latn lua_Latn twi_Latn twi_Latn twi_Latn bam_Latn twi_Latn bam_Latn bam_Latn ewe_Latn twi_Latn twi_Latn twi_Latn bam_Latn twi_Latn twi_Latn fon_Latn twi_Latn ewe_Latn bam_Latn twi_Latn bam_Latn twi_Latn smo_Latn bam_Latn twi_Latn fon_Latn twi_Latn twi_Latn twi_Latn twi_Latn twi_Latn twi_Latn dik_Latn